Jurinová, Erika, podpredsedníčka NR SR (2015-03-20):
Ďakujem pekne, vážená pani predsedajúca, kolegyne, kolegovia, iba v krátkosti by som ešte iba doplnila, že tento týždeň sme sa stretli aj s primátorom Bratislavy, ktorý privítal iniciatívu, ktorú práve touto, týmto zákonom alebo touto novelou otvárame. Sám primátor Bratislavy mal vo svojom volebnom programe riešenie hazardu. Boli sme preto zvedaví, akým spôsobom sa na to chce pozrieť naozaj mesto Bratislava. Pokiaľ by, pokiaľ sa stane a táto novela neprejde, čo je, obávam sa, vysoko pravdepodobné, mesto Bratislava, tak ako som povedala, má záujem riešiť túto situáciu, aj keď možnože to riešenie, ktoré nám predstavil primátor, nie je to pravé orechové, alebo nie je dostatočne silné na to, čo všetko by sme potrebovali upraviť. Vítam aj jeho iniciatívu. Jeho takým prvotným zámerom bude upraviť napríklad prevádzkovanie herní na rovnaký čas v rámci celého mesta Bratislavy. Ako na začiatok tento bod považujem za, za dobrý a správny, avšak myslím si, že existujú aj iné možnosti, ako by sa dalo toto upraviť. Naším hlavným cieľom pri návrhu zákona bolo naozaj dať kompetencie aj jednotlivým častiam mesta Bratislavy. Je dôležité, aby si sami, aj sami poslanci alebo jednotlivé mestské časti mohli určiť, či chcú mať na svojom území hazardné hry alebo nie, a naozaj ako príklad dávam hlavne Staré mesto, ktoré, opäť podčiarknem, že má byť výkladnou skriňou hlavného mesta Bratislava. A bohužiaľ, nie je to tak, namiesto pekných malých kaviarničiek máme zatemnené okná s potlačou, ktorá láka ľudí investovať do nie najvhodnejších produktov, alebo nevhodne investovať. Vedela by som si predstaviť a takto sme to aj naozaj s poslancami, ktorí sú v meste, v mestskej časti Staré mesto, ale aj v mestskej časti Bratislavy – Petržalky, ale aj ako mestskí poslanci Bratislavy, vedeli by sme si predstaviť, že jednoduchšou formou by mohla byť aj zmena štatútu mesta. Neviem, či sa odhodlá mesto, z nášho pohľadu by nemuselo ísť o veľmi náročnú akciu v súvislosti so zmenou mestskej legislatívy. Uvidíme, ako sa k tomu mesto postaví. Som si vedomá aj všetkých finančných záležitostí, ktoré mesto bude, by týmto strádalo, ale naozaj, v prvom rade by malo ísť mestu o to, aby hájil záujmy obyvateľov v tom duchu, že nesmie pripustiť, aby ľudia strádali, aby boli sociálne ničení a sociálne ničení práve takýmito herňami budú. Na záver mi dovoľte povedať, že Bratislava by nebola prvé mesto, ktoré sa pasuje s hazardom. Vieme, že na konci roka vyšla správa, ktorá upozorňovala, že Viedeň zakázala výherné automaty. Vieme, že Brno, naše susedné alebo mesto veľmi blízko slovenských hraníc zakázalo výherné automaty. Vieme, že veľmi podobným spôsobom chce reagovať samotné mesto Praha, hlavné mesto Českej republiky, má záujem tak isto na praktické riešenie tohto neduhu. Nevidím dôvod, prečo by Bratislava, ale aj akékoľvek iné mesto Slovenska malo byť iné a malo by podporovať práve to, čo rozbíja spoločnosť. Veľmi dôležité je, aby petície, ktoré vlastne v zákone boli nastavené ako jediná možnosť občanov, ktorí majú možnosť rozhodnúť o tom, či sa zakáže hazard alebo nie, boli nastavené reálne. Pre menšie mestá sa to môže podariť, ale v Bratislave, akú námahu by bolo treba vyvinúť, aby 30 % obyvateľov, čo robí v Bratislave 120-tis., vyzbierali. Preto si myslím, že je úplne na mieste dať možnosť aj jednotlivým mestským častiam, aby sa usilovali vo svojej mestskej časti upraviť reguláciou, práve upraviť hazard. Preto vás prosím, aby ste podporili túto novelu zákona. Ďakujem pekne.